MNENJE EVROPSKE CENTRALNE BANKE

z dne 25. marca 2022

o predlogu uredbe o spremembi Uredbe (EU) št. 549/2013 o Evropskem sistemu nacionalnih in regionalnih računov v Evropski uniji

(CON/2022/12)

(2022/C 218/02)

Uvod in pravna podlaga

Evropska centralna banka (ECB) je 3. in 28. januarja 2022 prejela zahtevi Evropskega parlamenta oziroma Sveta Evropske unije za mnenje o predlogu uredbe Evropskega parlamenta in Sveta o spremembi Uredbe (EU) št. 549/2013 in razveljavitvi 11 pravnih aktov na področju nacionalnih računov (1) (v nadaljnjem besedilu: predlagana uredba).

Pristojnost ECB, da poda mnenje, izhaja iz členov 127(4) in 282(5) Pogodbe o delovanju Evropske unije v povezavi s členom 127(2) Pogodbe in členom 3 Statuta Evropskega sistema centralnih bank in Evropske centralne banke (v nadaljnjem besedilu: Statut ESCB), saj se predlagana uredba nanaša na pristojnost ECB v skladu s členom 5 Statuta ESCB, da zbira potrebne statistične informacije za izpolnjevanje nalog Evropskega sistema centralnih bank (ESCB) ter prispeva k harmonizaciji pravil in običajnih postopkov glede zbiranja, urejanja in razpošiljanja statističnih podatkov s področij v njeni pristojnosti, kadar je to potrebno. V skladu s prvim stavkom člena 17.5 Poslovnika Evropske centralne banke je to mnenje sprejel Svet ECB.

1. Splošne pripombe

1.1. ESCB in evropski statistični sistem (ESS) tesno sodelujeta, da bi čim bolj zmanjšala breme poročanja in zagotovila skladnost, potrebno za pripravo evropske statistike ( 2 ) . Sodelovanje med ESCB in ESS dodatno urejajo ustrezni sporazumi med ESCB in ESS, kot je memorandum o soglasju o sodelovanju med člani ESCB in ESS ( 3 ) , ki zajemajo področja v deljeni pristojnosti ali skupnem interesu, tj. plačilno bilanco, finančno statistiko, statistiko državnih financ, makroekonomsko statistiko in nacionalne račune. Čeprav člani ESCB in ESS svoje pristojnosti na področju statistike izvršujejo na podlagi ločenih pravnih okvirov ( 4 ) , so spremembe Uredbe (EU) št. 549/2013 Evropskega parlamenta in Sveta ( 5 ) (v nadaljnjem besedilu: uredba o ESR 2010) zaradi soodvisnosti statističnega okvira ESCB in ESS pomembne za zahteve ESCB za statistično poročanje, zlasti na področjih v deljeni pristojnosti ali skupnem interesu ( 6 ) . Poleg tega se v različnih pravnih aktih statističnega pravnega okvira ECB uporablja sklicevanje na uredbo o ESR 2010. Zato lahko spremembe uredbe o ESR 2010 vplivajo na statistični pravni okvir ECB.

1.2. ECB kot pripravljavka in uporabnica evropske statistike na splošno pozdravlja spremembo uredbe o ESR 2010 s predlagano uredbo kot korak k nadaljnjemu izboljšanju kakovosti nacionalnih računov. Ker uredba o ESR 2010 tvori jedro evropske makroekonomske statistike, ima ključno vlogo pri različnih nalogah ECB in Eurosistema, kot sta analiza denarne politike ter priprava ekonomskih in fiskalnih projekcij ( 7 )

1.3. ECB pozdravlja to, da se s predlagano uredbo krepi skladnost podatkov v različnih tabelah, ki se poročajo v okviru programa pošiljanja ESR 2010. Hkrati so za ECB bistveni popolni in pravočasni podatki o nacionalnih računih, zlasti za države članice euroobmočja. V zvezi s tem predlagani program pošiljanja ESR 2010 zagotavlja dobro ravnovesje med pravočasnostjo, popolnostjo in skladnostjo poročanih nacionalnih podatkov ( 8 )

1.4. Poleg tega ECB pozdravlja to, da predlagana uredba usklajuje uredbo o ESR 2010 z revidirano klasifikacijo individualne potrošnje po namenu ( 9 ) , saj se s tem zagotavlja primerljivost podatkov med državami in ohranja pomen uredbe o ESR 2010 za uporabnike.

2. Posebne pripombe: Priloga 2 k predlagani uredbi

2.1. ECB se na splošno strinja s spremembami programa pošiljanja ESR 2010 iz Priloge 2 k predlagani uredbi, ob upoštevanju naslednjih posebnih pripomb.

2.2. ECB pozdravlja vključitev prostovoljnega pošiljanja hitrih ocen četrtletnega bruto domačega proizvoda (BDP) in zaposlenosti (tabela 1F), ki se uporabljajo za objavo agregatov euroobmočja po koncu referenčnega četrtletja ( 10 ) . Te hitre ocene so za ECB zelo pomembne pri analizi gospodarske rasti euroobmočja in njene osnovne dinamike.

2.3. Ponovno pošiljanje četrtletnih temeljnih agregatov nacionalnih računov (tabela 1Q) tri mesece po koncu referenčnega četrtletja lahko spodbuja skladnost med tabelami in pogostostjo. V zvezi s tem ECB Komisijo (Eurostat) spodbuja, naj pregleda učinek takega ponovnega pošiljanja nacionalnih podatkov na pogostost in koledar objave četrtletnih temeljnih agregatov BDP za euroobmočje. Nova določba bi zlasti lahko omogočila sprejetje ukrepov za izboljšanje pravočasnosti objave končnih podatkov za euroobmočje najpozneje 100 dni po koncu referenčnega četrtletja.

2.4. ECB pozdravlja pošiljanje novih podatkov o transakcijah z institucijami in organi Evropske unije (tabela 2 o letnih temeljnih agregatih sektorja država in njegovih podsektorjev) in spodbuja Komisijo (Eurostat) k pripravi računov evropskih institucij, razvrščenih v sektor država, ob polnem sodelovanju med postopkom v zvezi s čezmernim primanjkljajem in statistiko nacionalnih računov. Zaradi začetka izvajanja instrumenta NextGenerationEU je prav tako smiselno ponovno proučiti in pripraviti račune evropskih institucij, da se zagotovi trden statistični in analitični okvir.

2.5. S Prilogo 2 k predlagani uredbi se uvaja nova zahteva, da morajo države članice Komisiji (Eurostatu) poslati letne finančne račune po sektorjih (tabela 6) ter letne bilance stanja za finančna sredstva in obveznosti (tabela 7) že štiri mesece po koncu leta. Omenjene postavke, ki se bodo po predlagani uredbi Komisiji (Eurostatu) poročale letno, so vključene tudi v Smernico Evropske centralne banke 2014/3/EU (ECB/2013/24) ( 11 ) , v skladu s katero morajo centralne banke Eurosistema ECB poročati četrtletne finančne račune. ECB te pravočasne četrtletne podatke vsako četrtletje pošlje Komisiji (Eurostatu) in ti podatki so z nekaj izjemami skladni z letnimi podatki, ki se zahtevajo po predlagani uredbi.

2.6. ECB in Komisija (Eurostat) vsako četrtletje skupaj pripravita in objavita integrirane račune za euroobmočje, ki zajemajo finančne in nefinančne račune za institucionalne sektorje euroobmočja. Program pošiljanja ESR 2010 je bistven statistični vir za izvajanje te naloge. Zato ECB še posebej pozdravlja to, da predlagana uredba ohranja razpoložljivost četrtletnih nefinančnih računov po sektorjih (tabela 801) ter četrtletnih finančnih računov in bilanc stanja države (tabela 27) za države članice euroobmočja 85 dni po koncu referenčnega četrtletja. Zagotavljanje teh pravočasnih in zanesljivih četrtletnih podatkov je za ECB zelo pomembno.

2.7. ECB se zaveda, da je pomembno statistiko Evropskega sistema računov prilagoditi gospodarskim gibanjem in novim zahtevam uporabnikov. ECB zato za namene analize politike spodbuja celovitejše in obvezno poročanje za statistiko o naložbah in osnovnih sredstvih informacijskih in komunikacijskih tehnologij, po potrebi z razčlenitvijo po gospodarskih dejavnostih. To se nanaša na letne (tabela 1A) in četrtletne (tabela 1Q) temeljne agregate nacionalnih računov, navzkrižno razvrstitev osnovnih sredstev po gospodarskih dejavnostih in po sredstvih (tabela 20) ter navzkrižno razvrstitev bruto investicij v osnovna sredstva po gospodarskih dejavnostih in po sredstvih (tabela 22). Poleg tega ECB predlaga, da se v tabelo 1Q vključi obvezno poročanje o poltrajnem in netrajnem blagu in o storitvah ter v tabelo 26 vsaj prostovoljno poročanje o zemljiščih pod zgradbami in objekti v bilanci stanja za nefinančna sredstva.

V Frankfurtu na Majni, 25. marca 2022 Predsednica ECB Christine LAGARDE

(1) COM (2021) 776 final.

(2) Glej člen 2a Uredbe Sveta (ES) št. 2533/98 z dne 23. novembra 1998 o zbiranju statističnih informacij s strani Evropske centralne banke (UL L 318, 27.11.1998, str. 8).

(3) Memorandum of Understanding on the Cooperation between the Members of the European Statistical System and the Members of the European System of Central Banks, 24. april 2013, dostopno na spletni strani ECB na naslovu www.ecb.europa.eu.

(4) Glej odstavek 3 Mnenja CON/2011/44 Evropske centralne banke z dne 19. maja 2011 o predlogu uredbe Evropskega parlamenta in Sveta o Evropskem sistemu nacionalnih in regionalnih računov v Evropski uniji (UL C 203, 9.7.2011, str. 3). Vsa mnenja ECB so objavljena na spletni strani EUR-Lex.

(5) Uredba (EU) št. 549/2013 Evropskega parlamenta in Sveta z dne 21. maja 2013 o Evropskem sistemu nacionalnih in regionalnih računov v Evropski uniji (UL L 174, 26.6.2013, str. 1).

(6) Glej odstavek 7 Mnenja CON/2011/44.

(7) Glej odstavek 1 Mnenja CON/2011/44.

(8) Priloga 2 k predlagani uredbi, ki spreminja Prilogo B k uredbi o ESR 2010.

(9) Priloga 1 k predlagani uredbi, ki spreminja Prilogo A k uredbi o ESR 2010.

(10) Hitre ocene BDP se objavijo 30 in 45 dni po koncu referenčnega četrtletja. Hitre ocene zaposlenosti se objavijo 45 dni po koncu referenčnega četrtletja.

(11) Smernica Evropske centralne banke 2014/3/EU z dne 25. julija 2013 o zahtevah Evropske centralne banke za statistično poročanje na področju četrtletnih finančnih računov (ECB/2013/24) (UL L 2, 7.1.2014, str. 34).